Η αναμενόμενη, εδώ και μια εβδομάδα, χιονόπτωση στην Αττική ήταν αρκετή για να ζήσουμε σκηνές χάους. Οι εικόνες που παρακολουθήσαμε με ανθρώπους εγκλωβισμένους στην Αττική Οδό και σε άλλους δρόμους, με τα Μέσα Μαζικής Μεταφοράς να διακόπτουν τη λειτουργία τους, με πολλούς δρόμους προς τα νοσοκομεία να είναι απροσπέλαστοι, με το ρεύμα να κόβεται σε χιλιάδες νοικοκυριά εν μέσω ψύχους και με εργαζόμενους να εγκλωβίζονται σε εργασιακούς χώρους, είναι ντροπιαστικές.
Στον δικό μας δήμο μέχρι και εχθές υπήρχαν γειτονιές χωρίς ρεύμα μέσα σε αυτό το ψύχος, ενώ, μέχρι και σήμερα οι περιφερειακοί οδοί είναι κλειστοί, δεν ανοίχθηκαν ποτέ από την έναρξη της χιονόπτωσης μέχρι και σήμερα δυο μέρες μετά την υποχώρηση του φαινομένου. Πως θα μπορέσει άραγε ένας άνθρωπος από το δήμο μας που βρίσκεται σε ανάγκη, μια έγκυος, ένας ηλικιωμένος, να προσεγγίσει το νοσοκομείο αν χρειαστεί ή ακόμη και το φαρμακείο. Τα ήδη υποστελεχωμένα νοσοκομεία της περιοχής δε παραμένουν μέχρι και σήμερα θαμμένα μέσα στο χιόνι και απροσπέλαστα ακόμη και για το ΕΚΑΒ. 
Η κατάσταση αυτή αποκαλύπτει βίαια για μια ακόμη φορά τη "γύμνια" του κράτους και της τοπικής διοίκησης που έχει διαμορφωθεί με ευθύνη όλων των κυβερνήσεων διαδοχικά ως σήμερα απέναντι σε καιρικά φαινόμενα και φυσικές καταστροφές. Αποτελεί πλέον κανόνα το καλοκαίρι να καιγόμαστε και το χειμώνα να πνιγόμαστε, η εργατική λαϊκή οικογένεια να είναι εκτεθειμένη.
Για την εξοργιστική αυτή κατάσταση, δεν φταίει η “κακία η ώρα”, ούτε τα “πρωτοφανή” καιρικά φαινόμενα.  Φταίει η ακραία αντιλαϊκή πολιτική των κυβερνήσεων και των δημοτικών αρχών που έχει ως κριτήριο τα κέρδη των λίγων.  Τα αποτελέσματα της πολιτικής που υποτάσσει τις ανάγκες μας στη λογική του "κόστους - οφέλους" και της εμπορευματικής δράσης σε κρίσιμους τομείς (ενέργεια, νερό, μεταφορές, δήμοι, υποδομές) τα βιώνουμε και είναι οδυνηρά. Οι σύγχρονές λαϊκές ανάγκες δεν καλύπτονται με μηνύματα από το 112, χρειάζονται, ούτε μπορούν να κουκουλωθούν πίσω από την ατομική ευθύνη όσο κι αν το προσπαθούν.

Απαιτούμε:
•	Χωρίς καμία χρονοτριβή, με ευθύνη της κυβέρνησης, της περιφέρειας και των δημοτικών αρχών να ανοίξουν άμεσα οι δρόμοι που παραμένουν κλειστοί. 
•	Να αποκατασταθούν άμεσα τα προβλήματα που σχετίζονται με τη διακοπή ηλεκτροδότησης λαϊκών νοικοκυριών. 
•	Να εξασφαλιστεί επαρκής ποσότητα πετρελαίου σε κάθε σχολείο και παιδικό σταθμό ώστε να ανοίξουν με ασφάλεια για την υγεία των εργαζομένων και των παιδιών.
•	Πρόσληψη μόνιμου προσωπικού στο δήμο μας για την προστασία της δημόσιας υγείας και ζωής
Καλούμε στη μεγάλη αγωνιστική συγκέντρωση το Σάββατο 29 Γενάρη, στις 11.30 π.μ., στο Σύνταγμα, στην οποία καλούν συνδικαλιστικές οργανώσεις της Αττικής και θέτει στο επίκεντρο τη δραματική κατάσταση που ζει ο λαός από προχθές λόγω των εγκληματικών ελλείψεων σε υποδομές προστασίας από την κακοκαιρία και διεκδικεί: 
•	Άμεσα μέτρα και έργα προστασίας του λαού από όλες τις φυσικές καταστροφές με επαρκή χρηματοδότηση μέσα από έναν ολοκληρωμένο σχεδιασμό
•	Προμήθεια μηχανημάτων και δημιουργία αναγκαίων υποδομών, με ευθύνη της κυβέρνησης, για την προστασία του λαού. Μαζικές προσλήψεις μόνιμου προσωπικού σε αντίστοιχες δομές για να μπορεί να δίνεται με επάρκεια η μάχη για την προστασία της ζωής των πολιτών. Σε αυτήν την κατεύθυνση να δοθεί άμεσα έκτακτη χρηματοδότηση και στους δήμους
•	Να καταργηθούν τα διόδια και να εξασφαλιστούν σύγχρονα μέσα και υποδομές, με ευθύνη της κυβέρνησης, σε όλους τους οδικούς άξονες
•	Μείωση της τιμής του ρεύματος κατά 50% και κατάργηση των χαρατσιών για τα εργατικά και λαϊκά νοικοκυριά. Καμία διακοπή ρεύματος σε λαϊκές κατοικίες και σε μικρές επιχειρήσεις.